**Sporočilo za javnost**

**Ljubljana, 13. marec 2024**

***Svetovni dan pravic potrošnikov, 15. marec 2024***

***Dan odprtih vrat Evropskega potrošniškega centra Slovenija***

Evropski potrošniški center Slovenija, v sodelovanju s sektorjem za varstvo potrošnikov na Ministrstvu za gospodarstvo, turizem in šport, na svetovni dan pravic potrošnikov 15. marca vabi na Dan odprtih vrat, ki bo potekal v nakupovalnem središču Citypark Ljubljana (pred trgovino Interspar) med 9. in 21. uro.

Namen Dneva odprtih vrat je obiskovalce opomniti, da imajo kot prebivalci Evropske unije in potrošniki na skupnem notranjem trgu vrsto pravic in možnosti, ter jim omogočiti, da se z njimi seznanijo.

Zaradi vse večje okoljske ozaveščenosti potrošniki zahtevajo več možnosti in tudi pravic glede trajnostnega ravnanja in potrošnje. Le-te se uveljavljajo z že sprejetimi in prihajajočimi evropskimi predpisi. Tako na strani ponudbe Uredba o okoljsko primerni zasnovi trajnostnih izdelkov spodbuja popravljivost izdelkov v fazi proizvodnje, zlasti kar zadeva zasnovo izdelka in razpoložljivost rezervnih delov; na strani povpraševanja pa Direktiva o krepitvi vloge potrošnikov za zeleni prehod z boljšim varstvom pred nepoštenimi praksami in boljšim obveščanjem potrošnikom omogoča sprejemanje bolj informiranih odločitev o nakupu. Tretjo razsežnost dodaja Direktiva o skupnih pravilih za spodbujanje popravila blaga, ki spodbuja popravilo v okviru zakonskega jamstva ter zagotavlja nova orodja za potrošnike, s katerimi se spodbuja popravilo tudi zunaj zakonskega jamstva.

V luči vsega navedenega bomo na letošnjem dogodku spodbujali h krožnemu gospodarstvu, zato se nam pridružuje tudi družba ZEOS, ki bo v okviru projekta Life Spodbujamo e-krožno,[[1]](#footnote-1) poskrbela za brezplačno diagnostiko pokvarjenih in osvežitev rabljenih malih gospodinjskih aparatov, s čemer želimo ozaveščati o pomembnosti spreminjanja potrošniških navad in ravnanja z odpadki.

Na voljo bodo informativna gradiva in promocijski material, dogajanje pa bo spremljal pester program z Rokom Šrklepom, nagradnimi igrami s poučnimi vsebinami in še kakšnim presenečenjem. V glavni nagradni igri, v kateri bodo izžrebani prejemniki bonov za popravilo aparatov, pa lahko posamezniki sodelujejo že pred dogodkom na družbenih omrežjih.

V primeru, da bi želeli pogovor s predstavniki ministrstva ali EPC Slovenija, nam prosim to sporočite najkasneje 14. 3. 2024 do 12. ure.

**Kontakt za medije**: 01 400 3570 ali 041 446 051 (Romana Javornik, vodja projektne enote Evropski potrošniški center Slovenija)

Vljudno vabljeni!

1. Projekt so-financira Ministrstvo za okolje, podnebje in energijo [↑](#footnote-ref-1)